สังคมกองทุนรวม
สังคมกองทุนรวม ประจำวันศุกร์ที่ 18 ม.ค. 2556 ...
18 ม.ค. 2556

สังคมกองทุนรวม ประจำวันศุกร์ที่ 18 ม.ค. 2556 ...
ตั้งแต่เปิดศักราชใหม่มา เงินทุน Fund Flow ตปท.ไหลเข้า ทำเอาตลาดหุ้นไทยมีมูลค่าการซื้อขายไม่ต่ำกว่า 5 หมื่นล้านบาทต่อวันทีเดียว เทียบกับปีก่อนมีมูลค่าเฉลี่ยต่อวันที่ระดับ 32,304 ล้านบาท ส่วนมูลค่าหลักทรัพย์ตามราคาตลาดก็ทะยานทะลุ 12 ล้านบาทไปแล้ว ....
หากดูจากที่ตลาดหลักทรัพย์แห่งประเทศไทยจัดแถลงข่าววันก่อน ถือว่าปี 2555 เป็นปีที่ตลาดหลักทรัพย์ฯ ประสบความสำเร็จอย่างสูงในหลายๆ ด้าน และเป็นปีแห่งการยกระดับตลาดหลักทรัพย์ฯ ในหลายมิติเลยทีเดียว ....
ก็หวังว่าปีนี้จะเดินหน้าประสบความสำเร็จกันอย่างต่อเนื่องตามเป้าหมายที่ตั้งไว้ ....
มาดูทางด้านกองทุนรวมกันบ้าง เศรษฐกิจจีนกำลังเป็นที่จับตาดู ล่าสุด บลจ.ทิสโก้ ออก 2 กองทุนช่วงนี้ กองแรกเป็น FIF ชื่อ กองทุนเปิด ทิสโก้ ไชน่า HShares อิควิตี้ เพื่อการเลี้ยงชีพ ลงทุนในหน่วยลงทุนของกองทุน Hang Seng HShare Index ETF ซึ่งเป็นกองทุนรวม ETF ที่จดทะเบียนซื้อขายในตลาดหลักทรัพย์ฮ่องกงและไต้หวัน ขาย IPO ถึงวันที่ 31 ม.ค.นี้ ....
และยังออกกองทริกเกอร์ที่ลงทุนในทองคำชื่อ กองทุนเปิดทิสโก้ โกลด์ ทริกเกอร์ 8% #1 ลงทุนในกองทุน SPDR Gold Trust ซึ่งเป็นกองทุนอีทีเอฟที่จดทะเบียนในตลาดหลักทรัพย์ฮ่องกง อายุกองทุน 8 เดือน ขาย IPO ถึงวันที่ 22 ม.ค.นี้ ....
ส่วนกองตราสารหนี้ บลจ.เอ็มเอฟซี เปิดขายกองทุนเปิด IFix6M4 เน้นลงทุนในตราสารหนี้ต่างประเทศ คาดผลตอบแทน 3.10% ต่อปี มีการป้องกันความเสี่ยงจากอัตราแลกเปลี่ยนเต็มจำนวน ขาย IPO ถึงวันที่ 21 ม.ค.นี้ กองทุนนี้เหมาะสำหรับผู้ที่สนใจโอกาสได้รับผลตอบแทนที่ดีกว่าดอกเบี้ยเงินฝาก และไม่ต้องเสียภาษีของผลตอบแทนสำหรับบุคคลธรรมดา โดยสามารถลงทุนได้ในระยะสั้นถึงปานกลาง และสามารถรับความเสี่ยงได้ในระดับปานกลางค่อนข้างต่ำ ....
บลจ.กรุงไทย ก็ออกขายกองทุนเปิดกรุงไทยตราสารหนี้ เอฟไอเอฟ 29 อายุ 1 ปี เงินลงทุนขั้นต่ำ 1 หมื่นบาท มูลค่าโครงการ 5,000 ล้านบาท เน้นลงทุนตราสารหนี้ในต่างประเทศและในประเทศที่มีอันดับเครดิต BBB+ ขึ้นไป คาดหมายผลตอบแทนประมาณ 3.50% ต่อปี และเงินลงทุนมีการป้องกันความเสี่ยงจากอัตราแลกเปลี่ยนทั้งจำนวน ขาย IPO ถึงวันที่ 22 ม.ค.นี้ ....
นักลงทุนท่านใดที่ใช้ข้อมูลกองทุนของ Morningstar ลองเข้าไปดูข้อมูล Total Return ของกองทุน LTF เห็นตัวเลขแล้วอดปลื้มไม่ได้ เพราะมีกองทุน LTF ของ บลจ.บัวหลวง ทำผลตอบแทนในรอบปี 2555 สูงสุดได้ถึง 58.32% สูงกว่าดัชนีตลาดที่ปรับเพิ่มขึ้น 36% และกองทุนหุ้น RMF ก็ให้ผลตอบแทนที่ใกล้เคียงกัน คือ 58.19% ใครถือไว้คงปลื้มหน้าบาน